
1sesija2p svarstyti klausimai  
Pirmininkauja Lietuvos Respublikos Seimo narys, laikinai einantis Lietuvos Respublikos Seimo Pirmininko pareigas Č.Juršėnas

Pirmininkas. Gerbiamieji kolegos, labas rytas! Nors šiek tiek vėlesnis tas labas rytas, bet vis tiek labas rytas. Nuoširdžiai sveikinu mūsų moteris. Jos, man atrodo, šiandien dar gražesnės negu vakar. Jų šitam parlamente truputėlį yra mažiau negu anam. Aš tikiuosi, kad šitam parlamente bus daugiau džentelmenų, kurie labiau rūpinsis mūsų šauniomis moterimis, esančiomis ir kairėje pusėje, ir dešinėje.

Dar vienas dalykas, apie kurį aš jums noriu pasakyti. Šiandien vienas mūsų kolega švenčia savo gimtadienį. Tai, tiesa, ne solidi data, bet vis tiek gimtadienis. Jis - buvęs Aukščiausiosios Tarybos deputatas socialdemokratas Jonas Pangonis. Aš jį nuoširdžiai sveikinu. (Plojimai)
Ačiū, kolegos. Mes vakar žinojom ir buvom vadovaujami vyriausiojo mūsų Seimo nario. Kad būtų lygybė, noriu jums pranešti, kad mes turim ir jauniausių Seimo narių. Jeigu kompiuteris teisingai rodo, jauniausieji Seimo nariai yra gerbiamieji mūsų kolegos Valdas Petrauskas ir Kęstutis Skrebys. Abu gimė 1965 metais. Gal galėtumėte pasirodyti, kad kiti kolegos matytų, jog jaunų nereikia skriausti. (Plojimai) Ačiū už šituos solidarius plojimus. Pasirodo, kad mes, kaip ir vakar, šiandien kai kuriuos darbus aiškiai, sutelktinai ir sutartinai darysim.

Dabar dėl mūsų darbo tvarkos. Jūs visi turite darbotvarkės projektą. Iš karto noriu pasakyti, kad jis nebuvo derintas su kolegomis. Dėl derinimo šiek tiek vėliau pasakysiu. Aš tik kol kas sakau, kad mes turim tam tikrą projektą. Pagal senąją tvarką jeigu Seimo nariai nori padaryti kokį nors pareiškimą, tai daro tinkamu laiku: posėdžio pradžioje, posėdžio viduryje ar posėdžio pabaigoje. Šiandien susitarėm su kolegomis, kad kai kurie pareiškimai bus padaryti posėdžio pradžioje. Todėl kviečiu į tribūną kolegą Justiną Karosą.

J.Karosas. Laba diena, gerbiamieji kolegos. Aš pirmiausia mūsų frakcijos vardu norėčiau padėkoti už tai, kad pirma darbo diena praėjo. Mūsų frakcijoje yra labai jaunų deputatų arba Seimo narių. Džiaugiamės, taip sakant, patyrimu, kurį mes galime perimti ir iš vyresniųjų kolegų. Ir pozityvų, ir negatyvų patyrimą. Manau, kad tie dalykai, be abejo, yra labai reikšmingi.

Dabar trumpas mūsų kreipimasis, kurį yra parengusi LDDP taryba ir mūsų frakcija Seime.

"Kreipimasis į Lietuvos žmones, politines partijas bei organizacijas.

Lietuvos valstybės piliečių valia laisvuose ir demokratiniuose rinkimuose mūsų partijos iškeltiems kandidatams į Seimą buvo suteiktas mandatas toliau tęsti valstybės atkūrimą, spartinti socialinių bei ūkinių problemų sprendimą, gerinti žmonių gyvenimą. Dėkojam Lietuvos žmonėms, parodžiusiems pasitikėjimą ir balsavusiems už LDDP sąrašą bei mūsų kandidatus. Suprasdami tą atsakomybę už Lietuvos valstybės likimą, kuri dabar mums tenka, ir žinodami, kokį palikimą perimame, kreipiamės į Lietuvos žmones, partijas ir organizacijas ir kviečiame pamiršti politines ambicijas bei nesutarimus ir visiems kartu imtis darbo mūsų gyvenimo gerinimo ir valstybės tvirtinimo vardan. Gana pykčio ir priešų ieškojimo. Esame visiems mums brangios ir vienintelės žemės vaikai. Ir jos ateitis priklauso pirmiausia nuo mūsų pačių darnos ir sutarimo. Mes, būdami realistai, gerai suprantame, kad krizei Lietuvos ūkyje įveikti ir laisvo žmogaus vertam gyvenimui sukurti prireiks ne vienerių metų. Tačiau esame įsitikinę, kad visų geranoriškumu pyktį ir nemažą žmonių politinį supriešinimą galima įveikti žymiai greičiau. Siekdami nuosaikios susitarimų, o ne konfrontacijos bei visuotinio pritarimo vienai nuomonei nuostatos, tikimės, kad visos politinės jėgos mus parems konstruktyvia veikla ir taip prisidės prie visų mūsų bendro reikalo - Lietuvos valstybės ūkinio, politinio ir dvasinio stiprinimo. Nuoširdžiai dėkojame Lietuvos žmonėms, per dvejus nepriklausomos Lietuvos valstybės gyvenimo metus rėmusiems mūsų jauną valstybę pačiais sunkiausiais momentais ir stiprinusiems ją savo darbais. Dėkojame tiems Aukščiausiosios Tarybos deputatams, vyriausybių nariams bei jų aparato darbuotojams, mūsų diplomatams užsienyje, kurie kompetentinga, konstruktyvia veikla įmūrijo pirmuosius akmenis į nepriklausomos demokratinės Lietuvos valstybės pamatą. Imdamiesi atsakomybės už Lietuvos tolesnį likimą, mes tęsime nepriklausomos demokratinės Lietuvos stiprinimo vidaus ir užsienio politiką. Sieksime, kad profesionali, išmanymu ir sveiku protu paremta veikla visose valstybės institucijose ir ateityje būtų panaudota išsaugant ir perimamumą, ir pozityvų patyrimą. Mes pareiškiame, kad ne vien politinės nuostatos, bet pirmiausia efektyvi, kompetentinga veikla Lietuvos valstybės ir jos piliečių labui turi būti pagrindinis žmogaus vertinimo kriterijus. Lietuvos nacionaliniai interesai, jos žmonių gerovė turi būti aukščiau siaurų partinių interesų. Kviečiame visus darbui, dorai ir darnai." Ačiū.

Pirmininkas. Ačiū, kolega. Dabar kviečiu į tribūną kolegą Algirdą Saudargą. Nariams susitarus, į tribūną kviečiamas kolega P.Katilius.

P.Katilius. Noriu perskaityti deklaraciją "Dėl Krikščionių demokratų frakcijos sukūrimo Lietuvos Respublikos Seime".

"Mes, čia pasirašę Seimo nariai, kuriuos vienija krikščioniškosios vertybės ir dorovinės nuostatos, sukūrėme Krikščionių demokratų frakciją Lietuvos Respublikos Seime. Įsipareigojame laikytis Lietuvos Respublikos Konstitucijos ir įstatymų, stiprinti Lietuvos nepriklausomybę, ginti jos teritorinį vientisumą. Savo veikla sieksime įgyvendinti tikslus, numatytus Lietuvos krikščionių demokratų partijos programoje, Krikščionių demokratų 1976 metų Romos politiniame manifeste. Povilas Katilius (Krikščionių demokratų frakcijos pirmininkas), Algirdas Saudargas (Krikščionių demokratų frakcijos pirmininko pavaduotojas), nariai: Vytautas Bogušis, Kazimieras Kryževičius, Julius Beinortas, Kazimieras Kuzminskas, Arimantas Juvencijus Raškinis, Medardas Čobotas, Ignacas Stasys Uždavinys, Algirdas Patackas. Vilnius, 1992 metų lapkričio 26 diena." Dabar kviečiu į frakciją ir kitus Seimo narius, pritariančius mūsų idėjoms.

Pirmininkas. Ačiū, gerbiamasis kolega. Dabar kviečiu į tribūną kolegą Antaną Stasiškį. Prašom.

P.Katilius. Kadangi nėra veikiančio Prezidiumo, prašau Seimą užregistruoti frakciją.

Pirmininkas. Spręsim nustatyta tvarka. Aš supratau jus.

A.N.Stasiškis. Gerbiamieji Seimo nariai, aš jums perskaitysiu Lietuvos Respublikos Seimo narių Sąjūdžio frakcijos deklaraciją.

"Lietuvos žmonių valia 199O metų kovo ll dieną buvo atstatyta nepriklausoma Lietuvos valstybė. Tai būtina tautos išlikimo, demokratinės santvarkos, piliečių saugos bei gerovės sąlyga. Turime išsaugoti ir stiprinti Lietuvos valstybę, tęsti pradėtus darbus, kuriant atvirą pilietinę ir teisinę visuomenę bei laisva iniciatyva grindžiamą ūkį. Rinkėjų valia pagal parlamentinės demokratijos principus tapę opozicija, įsipareigojame, nedalyvaudami Vyriausybėje, konstruktyviai dirbti Seime. Savo veikloje vadovausimės mus parėmusių rinkėjų nuostatomis bei Lietuvos interesais. Bendradarbiausime su kitomis opozicijoje esančiomis nekomunistinės prigimties politinėmis jėgomis. Vienijami bendro požiūrio į daugelį Lietuvos gyvenimo klausimų, nusprendėme dirbti kartu ir todėl skelbiame Lietuvos Respublikos Seimo narių Sąjūdžio frakciją, į kurią susibūrė Seimo nariai, atstovaujantys Lietuvos Sąjūdžiui, Lietuvos politinių kalinių sąjungai ir Nepriklausomybės partijai. Saugosime tautos referendumu priimtą Lietuvos Respublikos Konstituciją, visomis teisinėmis priemonėmis sieksime, kad būtų apsaugota, tvirtinama ir tęsiama tai, kas buvo sukurta Lietuvoje po nepriklausomos Lietuvos valstybės atkūrimo. Sąjūdžio frakcija yra atvira kitiems Seimo nariams bei grupėms, besivadovaujančioms Sąjūdžio programa bei Lietuvos nepriklausomybės įtvirtinimo nuostatomis. Frakcija, būdama kritiška sau, gerbs nuomonių įvairovę tiek tarp savo narių, tiek polemikoj su kitų politinių srovių atstovais. Sąjūdžio frakcija laikysis Lietuvos Respublikos Konstitucijos ir kitų įstatymų, stiprins Lietuvos Respublikos nepriklausomybę ir gins jos teritorinį vientisumą. Deklaraciją pasirašė Seimo nariai: Laima Liucija Andrikienė, Kęstutis Dirgėla, Petras Giniotas, Romualda Hofertienė, Juozas Janonis, Egidijus Jarašiūnas, Vladimiras Jarmolenka, Juozapas Algirdas Katkus, Andrius Kubilius, Vytautas Landsbergis, Vaclovas Lapė, Juozas Listavičius, Stasys Malkevičius, Kęstutis Povilas Paukštys, Kęstutis Skrebys, Antanas Napoleonas Stasiškis, Pranciškus Tupikas, Gediminas Vagnorius, Alfonsas Vaišnoras." Kazimieras Uoka davė žodinį sutikimą, tačiau šiandieną jo nėra. Jo parašo dar nėra. Frakcijoje yra 2O narių. Pasirašė 19. Ir įteikiu pareiškimą laikinai einančiam Respublikos Seimo Pirmininko pareigas įregistruoti mūsų frakciją.

Pirmininkas. Ačiū. Dabar kviečiu į tribūną kolegą Saulių Šaltenį.

S.Šaltenis. Lietuvos Respublikos Seimo narių Piliečių chartijos deklaracija.

"Mes, čia pasirašę Lietuvos Respublikos Seimo Tėvynės santaros nariai, pareiškiame, jog susibūrėme į frakciją, kurią pavadinome Piliečių chartijos frakcija. Vadovaudamiesi Lietuvos piliečių chartijos programinėmis nuostatomis, sieksime prisidėti, kuriant pilietinę visuomenę Lietuvoje. Sąlygos sukurti tokią visuomenę nepriklausoma, demokratinė, politiškai ir ekonomiškai stabili Lietuvos valstybė, kurioje vyrauja piliečių laisvių, teisių ir atsakomybės harmonija. Tiktai privačios nuosavybės įtvirtinimas bei teisinė apsauga gali išlaisvinti žmogaus iniciatyvą ir kūrybines galias. Tradicinės vertybės, padėjusios Lietuvių tautai išlikti per jos ilgą ir nelengvą istoriją, turi tapti pamatu, kuriant modernios Lietuvos viziją. Piliečių chartijos frakcijos vidaus darbo tvarka grindžiama frakcijos statutu. Frakcija įsipareigoja veikti, laikydamasi Lietuvos Respublikos Konstitucijos ir kitų įstatymų, stiprinti Lietuvos nepriklausomybę ir ginti jos teritorinį vientisumą. Piliečių chartijos frakcijos pirmininku išrinktas Saulius Šaltenis, pavaduotoja - Vilija Aleknaitė-Abramikienė. Pasirašo Seimo nariai: Vilija Aleknaitė-Abramikienė, Nijolė Ambrazaitytė, Juozas Dringelis, Arūnas Eigirdas, Algirdas Endriukaitis, Tautvydas Lideikis, Antanas Račas, Saulius Šaltenis, Emanuelis Zingeris, Vidmantas Žiemelis." Prašome Seimą užregistruoti mūsų frakciją.

Pirmininkas. Gerbiamieji kolegos, ar dar kas norėtų padaryti kokį nors pareiškimą? Kolega P.Giniotas.

P.Giniotas. Aš norėjau pastebėti, kad pateiktoje darbotvarkėje jūsų pareigos įvardytos kažkaip keistai. Mes vakar nerinkome jūsų Seimo Pirmininku. O pavedėm jums laikinai eiti Seimo Pirmininko pareigas. Čia turbūt techninė klaida?

Pirmininkas. Labai tamstos tiksliai pastebėta. Prašom vadinti mane taip, kaip jums patogiau. Susitarsime. Prašom pirmiausia pritaikyti užvakar dieną sau, o po to jau aiškinsimės toliau. Taigi, gerbiamieji kolegos, klaidų visi darom. Jeigu aš ką nors ne taip padariau, prisipažinsiu ir ištaisysim tas klaidas. Čia jokia problema.

O dabar turime tartis dėl tolesnio mūsų darbo. Su kai kuriais kolegomis ir iš vienos, ir iš kitos pusės aš tariausi taip, o dabar norėčiau išgirsti jūsų principinį pritarimą. Štai jūs gavote tą darbotvarkės projektą. Jame yra aštuonetas klausimų. Tiesa, vienas, atrodo, patikslintas. Jeigu jūs laiku gavote tekstą, 8 punktas vadinasi Seimo nutarimo "Dėl Lietuvos Respublikos Aukščiausiosios Tarybos 1992 metų lapkričio 19 dienos protokolinio nutarimo" projektas. Tai va čia vienas toks patikslinimas. O visa kita yra siūloma taip, kaip parašyta. Kadangi mes susitarėme laikytis anos tvarkos, patikrintos tvarkos, kuri buvo Aukščiausiojoje Taryboje, kadangi nei vakar vakare dėl suprantamų priežasčių, nei šiandien rytą mes nepadarėm suinteresuotų asmenų arba, sakykim, grupių deputatų, ar atskirų Seimo narių pasitarimo, tai aš siūlau šiuo momentu dar čia kai ką nuveikti. Yra, matau, Vyriausybė. Visų pirma Premjeras darys atitinkamą pareiškimą šiek ar tiek vėliau. Taigi aš siūlau klausimų nespręsti, o, dėl vieno ar kito dalyko susitarę, padarykime pertrauką ilgesnę (valandos ar pusantros) pasitarimui tokiam, kurį mes pabandėm padaryti vakar iki posėdžio pradžios 3O8 kambaryje. Jeigu jūs pritartumėte, tai aš maloniai kviečiu ir vienos, ir antros, ir trečios pusės atstovus į tą pasitarimą po tam tikrų dalykų. Iš principo susitariam? Gerai. Labai ačiū.

Tada aš prašyčiau vieną mums privalomą dalyką dabar padaryti. Reikės jau pradėti balsuoti elektronine sistema. Kadangi čia gali būti tam tikrų keblumų, aš manau, mes šitai darysim per pertrauką, tai yra pasimokysim tie, kurie liksim čia, išskyrus tuos, kurie nueis į tą pasitarimą. Bet vis dėlto vieną darbą ir dabar mes galime padaryti, kadangi jis tikrai yra labai paprastas. Mes dabar užsiregistruosime po mano signalo, po mano įspėjimo. Registravimas daromas labai paprastai - paspaudus bet kurį mygtuką. Taigi pradedam registraciją. Prašom spausti bet kurį mygtuką. Žinoma, kas nori pažaisti, gali spausti kelis kartus, bet vis tiek registracijos faktas bus. Bet geriau spausti vieną, na, du, tris kartus. Ketvirtą kartą jau nereikia. Labai gražu - salėje 134 deputatai. Žinoma, technika yra technika. Jinai, kaip ir žmogus, gali suklysti. Mes galėtume paprašyti balsų skaičiavimo grupę suskaičiuoti. Bet, man atrodo, šito gal nedarykim. Mes pabandysim dar sykį užsiregistruoti. Taigi dar kartą pabandykim. Registruojamės dar kartą. Žodžiu, truputėlį pasitreniruokim ir kol kas šitą žaidimą baigsim. Iš naujo. Taip, čia mano kaltė. Gerbiamieji kolegos, prisipažinkit sąžiningai, ar kas nors už kaimyną nepaspaudė? Sąžiningai!

Nieko baisaus, išmoksim. Tai gal kol kas tada užteks, o paskui dar pasitikslinsim. Iš tikro kai ugnelė užsidega tenai, tada reikia šitą daryti.

Taigi dabar aš dar norėčiau paskelbti vieną tekstą, kurį man įteikė Aplinkos apsaugos departamento generalinio direktoriaus Evaldo Vėbros vardu. "Gerbiamasis Lietuvos Respublikos Seimo Pirmininke Algirdai Mykolai Brazauskai, turim tik vieną Žemę Visatoje, vieną Tėvynę Žemėje, vieną tėviškę, vieną gyvenimą. Tauta lyg išvarginta Lietuvos gamta tiki grąžinsianti savąją šviesą, savąjį stiprumą. Jums linkime stiprios sveikatos, ryžto, svarių darbų ir ištvermės Lietuvos nepriklausomybės ir valstybingumo kelyje. Lietuvos Respublikos Aplinkos apsaugos departamento vardu generalinis direktorius Evaldas Vėbra. 1992 m. lapkričio 26." (Plojimai)
Kolega V.Jarmolenka.

V.Jarmolenka. Jei yra kvorumas ir jeigu yra nedidelė pauzė, tai priimkime tris protokolinius sprendimus iš karto dėl frakcijų fiksavimo.

Pirmininkas. Tamsta teisus.

V.Jarmolenka. Ir galėtų frakcijos dirbti, ir viskas.

Pirmininkas. Gerbiamasis V.Jarmolenka, viską padarysim taip, kaip reikia, kaip jūs siūlot, pagal Reglamentą. 25 straipsnis numato frakcijų registracijai nemažiau kaip savaitę. 

Prezidento dekretas "Dėl Lietuvos Respublikos Vyriausybės įgaliojimų"(92.11.26)

1sesija2p svarstyti klausimai  
Ačiū. Žodžio prašė Premjeras A.Abišala. Į pasitarimą kas norės, tas ateis. Kviečiu tuos, kurie vakar buvo. Prašom, Premjere.

A.A.Abišala. Lietuvos Respublikos Vyriausybė, paskirta šių metų liepos 23 dieną ir paskirta apibrėžtam laikui, baigė savo darbą. Jeigu kas nors klaustų, kaip turėčiau apibūdinti Vyriausybės veiklą, bandyčiau ją apibūdinti kaip atvirą ir vykdančią ne politinius užsakymus, o dirbančią darbą, reikalingą Lietuvai, reikalingą, kaip reikalingi žmogaus sveikatai kartūs ir nemalonūs vaistai. Rinkimai parodė, kad ne visa visuomenė šito norėjo ir galėjo suprasti, bet dėl to vaistai nemažiau reikalingi. Norėčiau tikėtis, kad ir naujoji, ateinančioji Vyriausybė nesiims populistinių veiksmų, mirtinai pavojingų Lietuvos ekonomikai. Koks mirtinai pavojingas populizmas ekonomikai, mes galim pasižiūrėti į Rusijos pavyzdį. Turbūt per dvi savaites jų pinigų, rublių, kursas nukrito dvigubai. Populizmas visada po labai trumpo laiko grįžta sunkia kuoka. Lietuvos Respublikos Vyriausybė per savo keturių mėnesių su trupučiu veiklą pradėjo nemažai darbų, kai kuriuos ir padarė. Buvo suformuluotas, baigtas formuluoti ankstesnės Vyriausybės pradėtas ekonominės politikos memorandumas, kurį taip dažnai dabartinio Seimo dauguma naudojo rinkiminei propagandai. Tačiau jis suformuluotas toks, koks, mūsų ir daugelio žymių ekonomistų pasaulyje įsitikinimu, yra bene vienintelis būdas, strategiškai imant, iškopti iš ekonominės krizės. Noriu tikėtis, kad tai, kas padaryta, kas pradėta daryti ir kas gali būti baigta nelengvai, ne taip greitai, bet baigta, - aš turiu galvoje išlipimą iš ekonominės duobės, - nebus sulaužyta, o bus tęsiama. Galbūt racionaliau, galbūt sėkmingiau įgyvendinant tai, kas suplanuota, galbūt turint didesnę paspirtį apačiose, vykdytojose, bet bus daroma. Vyriausybė pradėjo labai sunkų ir labai reikalingą darbą - kurti tiesioginės socialinės paramos, tiesioginės socialinės globos sistemą. Ir man asmeniškai, nes pats esu taip pat prisidėjęs prie to, būtų labai gaila, jeigu tai nebūtų tęsiama. Tai yra reikalinga patiems varganiausiems Lietuvos žmonėms. Lietuvos Respublikos Vyriausybė pradėjo savos pinigų sistemos kūrimą. Aš suprantu, kad daugeliui ir jums turbūt taip pat, ir man, be jokios abejonės, šiek tiek gaila, kad dar neturime lito - nuolatinio Lietuvos pinigo. Po ilgų svarstymų, įvertinus visas aplinkybes, Lito komitetas nusprendė pasirinkti tarpinį variantą. Ir dabar aš galiu konstatuoti visiškai atsakingai, kad pasirinkimas buvo teisingas. Jis buvo teisingas todėl, kad Rusija, nepaisant pasirašytų sutarčių, vis dėlto labai sunkiai jas įgyvendina, ir, turint nuolatinę valiutą - litą, tai labai kenktų. Jis buvo teisingas todėl, kad mes turėjom galimybę susiskaičiuoti, kiek rublių kursuoja Lietuvoje ir projektuoti kitą ir galutinį žingsnį. Jis buvo sėkmingas ir todėl, kad reikėjo šitą veiksmą atlikti labai greitai, matant esamą ir galimą Rusijos ekonomikos būklę. Taip ir įvyko - infliacija Rusijoje. O greitai galėjome padaryti būtent tokį žingsnį.

Aš vertinčiau kaip Vyriausybės veiklos pliusus gana naudingą ir reikalingą vizitą į Lenkijos Respubliką ir po to vykusius kontaktus. Be jokios abejonės, buvo labai naudingas susitikimas, tiesa, mažai nuo mūsų priklausęs, kuris vyko pagal grafiką su Šiaurės valstybių ministrais pirmininkais. Be jokios abejonės, vienas iš rimčiausių darbų užsienio politikoje buvo viso ekonominių sutarčių paketo su Rusija pasirašymas. Gaila, kad Rusijoje sunku surasti tų sutarčių vykdytojus. Sunku priversti mūsų partnerius laikytis tų sutarčių. Vis dėlto tai yra teisinė juridinė bazė stengtis išlaikyti Lietuvai, be abejo, ir Rusijai naudingus ekonominius santykius. Labai daug buvo dirbta visų pirma dėl energetikos. Deja, negaliu pasakyti, kad pasiektas galutinis rezultatas, nors, atrodo, kad dabar jau jis ateis beveik automatiškai. Yra padaryta beveik viskas. Tetrūksta paskutinio taško, kurio Rusijos pusė dėl ne visai suprantamų priežasčių dar nededa. Galbūt tai yra naujos Vyriausybės laukimas? Nematau esant reikalinga vardinti visko, kas buvo daroma, kas stengtasi padaryti, kas padaryta. Be jokios abejonės, daug darbų, daug dalykų, kuriuos reikėjo padaryti, nespėta. Mokesčių sistemos ir mokesčių inspekcijos sutvarkymas, pertvarkymas, padarymas žymiai efektyvesne ir atsiskaitymo tarp Lietuvos įmonių, tarp įmonių ir gyventojų, tarp įmonių ir gamintojų sutvarkymas. Šito taip pat nepavyko padaryti. Mano nuomone, šiek tiek pataisytas žemės ir žemės ūkio reformos vyksmas, bet nepadarytas darbas iki galo. Žodžiu, naujai Vyriausybei,kad ir kokia ji būtų, darbo bus daug ir labai sunkaus. Būtų gerai, jeigu politinė partija, laimėjusi rinkimus ir, beje, rinkimų kampanijoje naudojusi tas problemas politinei kovai, imtųsi visiškos atsakomybės už tolesnę ūkio reformą, už išgyvenimą, išbuvimą šią žiemą, už tai, kad Lietuva galėtų, - o ji gali, - artimiausiais metais pakilti. Mūsų Vyriausybė ir aš pats asmeniškai yra pasiruošusi perduoti visus reikalus, pasistengti, kiek tai bus įmanoma, paaiškinti sunkiausias vietas, pasiūlyti sprendimus, kuriuos mes buvome apgalvoję, bet dar nepradėjome įgyvendinti. Tikiuosi taip pat, kad laikinai einantysis Prezidento pareigas ir Seimas neužtruks su naujos Vyriausybės formavimu. Pereinamoji būsena visada yra nepakankamai gera.

"Einančiam Lietuvos Respublikos Prezidento pareigas Jo Ekscelencijai Algirdui Mykolui Brazauskui. Lietuvos Respublikos Vyriausybė, vykdydama Lietuvos Respublikos Konstitucijos 92 straipsnio reikalavimus, grąžina savo įgaliojimus. Ministras Pirmininkas Aleksandras Abišala."

Pirmininkas. Žodis gerbiamajam Algirdui Mykolui Brazauskui.

A.M.Brazauskas. Gerbiamieji Seimo nariai, gerbiamoji Vyriausybe! Tik ką mes girdėjome Ministro Pirmininko Aleksandro Abišalos kalbą ir pareiškimą apie atsistatydinimą. Dėkoju Vyriausybei už atliktą darbą, kurį sugebėjo įvykdyti per labai trumpą laiką. Nuveikta nemažai ir mūsų vidaus gyvenimo reikaluose, ir išorėje, ypač reguliuojant ekonominius ir prekybinius santykius su kaimyninėmis valstybėmis, su Rusija ir su kitomis buvusiomis Tarybų Sąjungos respublikomis. Tai duoda jau teigiamų rezultatų. Mums didžiausias klausimas, reikalas, kurį turėtų išspręsti ir būsimoji Vyriausybė, sudaryti bent pakenčiamas sąlygas žmonėms ir visam mūsų ūkiui išgyventi šią žiemą. Tai pats artimiausias darbas. Aš manau, kad ta estafetė bus garbingai perduota naujajai Vyriausybei. Nuveikta daug reguliuojant atsiskaitymo klausimus su Rusijos klientūra, su kitais partneriais. Tikiuosi, kad naujoji Vyriausybė bus suformuota kartu su jumis nedelsiant, pačiu artimiausiu laiku. Dar kartą dėkoju Vyriausybei už atliktą darbą ir norėčiau paskelbti štai tokio turinio dekretą.

"Respublikos Prezidento dekretas.

Vadovaudamasis Lietuvos Respublikos Konstitucijos 84 ir 89 straipsniais, taip pat 1992 metų lapkričio 6 dienos įstatymo "Dėl Lietuvos Respublikos Konstitucijos įsigaliojimo tvarkos" 6 straipsniu, pirma, priimu Lietuvos Respublikos Ministro Pirmininko Aleksandro Abišalos grąžinamus Lietuvos Respublikos Vyriausybės įgaliojimus; antra, pavedu Lietuvos Respublikos Vyriausybei eiti pareigas, kol bus sudaryta nauja Lietuvos Respublikos Vyriausybė.

Laikinai einantis Lietuvos Respublikos Prezidento pareigas Algirdas Mykolas Brazauskas. Vilnius, 1992 metų lapkričio 26 diena." Ačiū.

Pirmininkas. Ačiū. Gerbiamieji kolegos, grįžtam prie mūsų klausimų. Kad būtų viskas aišku, aš paskaitysiu galiojančio arba, sakykim, kol kas galiojančio Aukščiausiosios Tarybos Reglamento 25 straipsnį. Aš tuoj paaiškinsiu savo sprendimą, apie kurį aš jums pranešiau šiek tiek anksčiau. Cituoju: "25 Reglamento straipsnis. Savo politinėms pažiūroms reikšti ir politiniams tikslams įgyvendinti deputatai gali jungtis į frakcijas (nuolatines deputatų grupes), kurias registruoja Aukščiausiosios Tarybos Prezidiumas, o kol jis nesuformuotas - Mandatų komisija.

Frakcija turi būti ne vėliau kaip per savaitę įregistruota, jeigu ji yra pateikusi visų narių pasirašytą politinę deklaraciją, kurioje be dėstomų frakcijos nuostatų turi būti ir įsipareigojimas veikti, laikantis Lietuvos Respublikos Laikinojo Pagrindinio Įstatymo ir kitų įstatymų, siekti stiprinti Lietuvos nepriklausomybę ir ginti jos teritorinį vientisumą. Deklaracija skelbiama visiems deputatams, taip pat oficialiojoje spaudoje. Kad būtų užregistruota, frakcija taip pat turi nurodyti savo pavadinimą, pirmininko bei jo pavaduotojų pavardes ir atitikti kitas šiame skirsnyje, tai yra V skirsnyje, nurodytas sąlygas."

Kad aš galėčiau patvirtinti, jog viskas yra pagal Reglamentą, aš turiu stropiai išstudijuoti man pateiktus dokumentus, pavardes ir parašus. Aš suprantu, kad kolegos mane labai vertina ir yra įsitikinę, jog aš vienu metu galiu daryti dešimt darbų ir visus produktyviai. Be abejo, galiu šitai daryti, bet tai būtų nepagarba garbingajai Seimo pusei, todėl aš turiu turėti bent šiek tiek laiko įvertinti dokumentus, ar jie atitinka Reglamentą. Ir aš tam turiu turėti laiko. Antra pastaba. Va štai jūs matot, gerbiamieji kolegos, ką reiškia kai kurių vakar dienos mano kolegų aiškinimas, kad gali būti tik vienas pirmininkas ir vienas pavaduotojas. Jeigu būtų du pavaduotojai, tai vienas va čia kalbėtų, skaitytų Reglamentą, o kitas tuo metu lygintų tuos dokumentus ir pasakytų, kad viskas tvarkoje, okei. Pasako pirmininkaujančiam, kad viskas gražu, ir pirmyn. Pirmininkaujantis tada gali teikti klausimą balsavimui. Dabar aš negaliu šito padaryti, todėl aš turiu turėti laiko įvertinti šituos dokumentus. Juo labiau kad vienas kolega ir pats pasakė, kad ne visų frakcijos narių arba potencialių frakcijos narių parašai yra. Taigi jau čia yra neįvykdytas 25 straipsnis. Taigi, gerbiamieji kolegos, štai toks sprendimas: aš negaliu teikti šito klausimo balsavimui dabar, laikydamasis nustatytų Reglamento taisyklių. Ačiū už dėmesį.

V.Jarmolenka. Labai ačiū, ponas Č.Juršėnai, galima dėl...

Pirmininkas. Seimo narys V.Jarmolenka.

V.Jarmolenka. Šitas klausimas tikrai... Jeigu stropiai, reglamentiškai žiūrėtume, jūs absoliučiai teisus.

Pirmininkas. Negali būti!

V.Jarmolenka. Bet darbui jūs pakvietėt frakcijų atstovus. Aš taip supratau. Darbui. Aš su jumis nediskutuoju, aš turiu pasisakymą.

Pirmininkas. Prašau.

V.Jarmolenka. Ir darbui jūs pakvietėt frakcijų atstovus, remdamasis, matyt, savo nutarimu, kurį pateikė LDDP frakcija ir parengė Č.Juršėnas. Mes turim šituos popierius. Ir aš taip suprantu, kad formaliai gali būti, kas ten nori, bet jeigu eina žmonės dirbti, tegu jie eina.

Pirmininkas. Aš dar sykį kartoju tai, ką sakiau vakar, ir tai, ką sakiau šiandien. Mes, grupė suinteresuotų konstruktyviai dirbti Seimo narių, vakar gera valia susirinkom. Aš tuos pačius, kurie vakar dalyvavo, kviečiu į pasitarimą. Gali ir kiti ateiti. Prašom. Kas norite, tas ateikit į 308 kabinetą lygiai 12 valandą. Skelbiu pertrauką 1 valandai 30 minučių. Seimo narys A.Stasiškis, prašom.

A.N.Stasiškis. Egzistuojančių frakcijų atstovus kviečiame į 314 pertraukos metu pasitarimui. Prašom, kas pageidauja. Visų egzistuojančių frakcijų.

Pirmininkas. Gerai, mano pranešimas buvo pirmasis ir tada jūs turit skirti kitą laiką. Jeigu jūs norit daryti kitą pasitarimą, prašom skirti kitą vietą ir kitą laiką. Prašom.

A.Baležentis. Noriu pasitikslint. Mes gauname dokumentus, kurių apačioje užrašyta "teikia LDDP frakcija". Kodėl viena frakcija yra užregistruojama, o visos kitos ignoruojamos?

Pirmininkas. Galiu pripažinti savo klaidą ta prasme, kad parašiau, bet frakcija nėra įregistruota.

A.N.Stasiškis. Aš labai atsiprašau. Galbūt netiksliai pasakiau. Aš visiškai neignoruoju jūsų kvietimo ir jūsų pasitarimo,o tiesiog manau, kad frakcijoje yra užtektinai narių, kurie gali dalyvauti ir ten, ir ten.

Pirmininkas. Prašom. Taigi aš kviečiu į pasitarimą tuos pačius ponus ir draugus, kurie vakar buvo 308 kabinete.

Balsas iš salės. Dar viena  informacija. LDDP frakcijos nariai, pageidaujantys būti frakcijoje ir pareiškę norą dirbti Agrarinėje komisijoje, per pertrauką renkasi Prezidiumo salėje. Dabar.

